שו"ת רשב"ץ (תשב"ץ)/חלק ג/מ
ענין מ:

עוד שם האשה שנתגרשה בגט שכתבו משומד במיורקא ושלחוהו בתנס ונתגרשה בו ונשאת נראה שהוא בטל שדינו כדין נכרי שאינו כשר לכתוב הגט כדאמר בפרק המביא תניין (כ"ג ע"א) וה"ה למשומד לע"ז או לחלל שבתות בפרהסי' שהוא כמשומד לכל התור' כולה ושחיטתו נבילה כדאיתא בהכל שוחטין (ה' ע"א) וכ"ש משומד לכל התורה וכ"כ הרמב"ם (פ"ג מה"ג הט"ו) בפירוש וכן בטא"ח (סי' קכ"ג) ואם נשאת והיו לה בנים הם ממזרים ואם הבעל קיים צריכה גט אר' להתירה להנשא ואסורה לשניהם.
והגט שנכתב באלגזאייר ונמסר ביד שליח הולכה כיון שלא הגיע לידה אינה כלום וצריכין אתם לעמוד בזה על דברי נכבדי ק"ק מיורק"א מה טענה יש להם שהכשירו אותו משומד לכותבו והעמידו הדבר עד אשר תבוא תשובתם והודיעוני: